Frp faller mest på ny måling
Høyre mister 0,5 prosentpoeng og får 31,5 prosent på målingen. Arbeiderpartiet går fram 1,3 prosentpoeng til 29,1 prosent. Venstre går like mye fram og får støtte fra 4,9 prosent av de spurte. Kristelig Folkeparti øker oppslutningen med 0,4 prosentpoeng til 5,5 prosent. Aps regjeringspartnere Senterpartiet og Sosialistisk Venstreparti faller. Sp går tilbake 0,3 prosentpoeng til 3,9 prosent mens SV faller 0,7 prosentpoeng til 3,3 prosent. Rødt går tilbake 0,5 prosentpoeng til 2 prosent og Miljøpartiet De Grønne får 1,3 prosent, en oppgang på 0,7 prosentpoeng, på Norstat-målingen for NRK. Ap er fortsatt optimistisk på at det rødgrønne prosjektet kan fortsette etter neste valg. - Jeg er helt sikker på at SV og Senterpartiet vil gjøre et godt valg, sier partisekretær Raymond Johansen i Ap. Nestleder Trygve Slagsvold Vedum i Sp mener partiets oppslutning på målingen er for lav, men han tror at Sp skal klare å løfte seg. I SV er stemningen ikke fullt så optimistisk. - Med et SV på dette nivået er det helt sikkert at høyresiden får makten, sier SV-leder Audun Lysbakken. På høyresiden er gleden større. Nestleder Jan Tore Sanner i Høyre er fornøyd med hans partis oppslutning og tolker målingen som et tegn på at velgerne har fått nok av de rødgrønne. Hvis målingen hadde vært valgresultat, ville de rødgrønne regjeringspartiene ha fått 57 mandater på Stortinget. Høyre, Frp, Venstre og KrF ville ha fått til sammen 112 mandater.
Fremskrittspartiet faller 2,1 prosentpoeng til 17,8 prosent på en måling som Norstat har laget for NRK. Arbeiderpartiet og Venstre går mest fram, men Høyre er fortsatt størst.